Broj: 711-I-2290-Pp-333-22/23-17-12

Zagreb, 18. listopada 2023.

**DUŠKO KIŠBERI**

**član Uprave trgovačkog društva VELETRŽNICA RIBE POREČ d.o.o. do 30. lipnja 2022.**

**Predmet: DUŠKO KIŠBERI, član Uprave trgovačkog društva VELETRŽNICA RIBE POREČ d.o.o. do 30. lipnja 2022.**

 *Obavijest, dostavlja se*

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) 18. listopada 2023. odlučilo da u vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je 14. srpnja 2022. na temelju neanonimne prijave otvorilo predmet protiv Duška Kišberija, člana Uprave trgovačkog društva VELETRŽNICA RIBE POREČ d.o.o. do 30. lipnja 2022., koji se vodi pod brojem Pp-333/22. U prijavi se navodi da je imenovani uz obnašanje dužnosti člana Uprave trgovačkog društva VELETRŽNICA RIBE POREČ d.o.o. istovremeno obnašao i dužnost pročelnika u Istarskoj županiji, dok se i u raznim ustanovama navodi kao član upravnih vijeća i nadzornih odbora.

Nadalje, u Povjerenstvu je 16. studenog 2022., na prethodno traženje Povjerenstva, pod brojem: 711-U-8889-P-333/22-04-3 zaprimljena dopuna prijave u kojoj se specificiraju ustanove i trgovačka društva u kojima obveznik obavlja funkcije, točnije predsjednika Upravnog vijeća u javnoj ustanovi Istarski domovi zdravlja i člana Nadzornog odbora trgovačkog društva Istarske ceste.

Povjerenstvo je u svrhu utvrđivanja činjenica u postupku iz svoje nadležnosti dopisom Broj: 711-I-2209-Pp-333/22-03-17 od 8. studenog 2022. zatražilo od trgovačkog društva VELETRŽNICA RIBE POREČ d.o.o. očitovanje obavlja li Duško Kišberi dužnost člana Uprave profesionalno ili volonterski i prima li plaću ili naknadu za njezino obavljanje i koliko ista iznosi.

Povjerenstvo je, također, u svrhu utvrđivanja činjenica u postupku iz svoje nadležnosti dopisom Broj: 711-I-2395-Pp-333/22-05-17 od 6. prosinca 2022. zatražilo od trgovačkog društva ISTARSKE CESTE d.o.o. očitovanje obavlja li Duško Kišberi funkciju člana Nadzornog odbora tog trgovačkog društva te prima li naknadu za njezino obavljanje i koliko ista iznosi.

Trgovačko društvo Istarske ceste d.o.o. odgovorilo je dopisom zaprimljenim 23. prosinca 2022. u kojem se navodi da je Duško Kišberi izabran u Nadzorni odbor Istarskih cesta odlukom Skupštine društva 29. svibnja 2020., a za vrijeme obavljanja te dužnosti isplaćuje mu se naknada za rad u visini od 40% prosječne neto plaće isplaćene u proteklom mjesecu u društvu.

Isto tako, Povjerenstvo je u svrhu utvrđivanja činjenica u postupku iz svoje nadležnosti dopisom Broj: 711-I-2396-Pp-333/22-06-17 od 6. prosinca 2022. zatražilo od trgovačkog društva ISTARSKI DOMOVI ZDRAVLJA d.o.o. očitovanje obavlja li Duško Kišberi funkciju predsjednika Upravnog vijeća tog trgovačkog društva te prima li naknadu za njezino obavljanje i koliko ista iznosi.

Trgovačko društvo Istarski domovi zdravlja d.o.o. odgovorilo je dopisom zaprimljenim 22. prosinca 2022. u kojem se navodi da je Duško Kišberi temeljem rješenja župana Istarske županije razriješen dužnosti predsjednika Upravnog vijeća s danom 8. studenog 2022.

Uvidom u Registar dužnosnika koje vodi Povjerenstvo, utvrđeno je da je Duško Kišberi obnašao dužnost člana Uprave trgovačkog društva VELETRŽNICA RIBE POREČ d.o.o. u razdoblju od 25. prosinca 2021. (stupanja na snagu ZSSI-a kojim je proširen krug obveznika zakona) do 30. lipnja 2022.

Povjerenstvo je uvidom sudski registar Trgovačkog suda u Pazinu utvrdilo da je obveznik dužnost člana Uprave trgovačkog društva Veletržnica ribe Poreč d.o.o. prestao obnašati 30. lipnja 2022.

Povjerenstvo ističe kako je za obnašatelje funkcije predsjednika ili člana uprave trgovačkih društava u kojima jedinica lokalne i područne (regionalne) samouprave ima većinski udio po prvi puta propisan status obveznika ZSSI-a donošenjem navedenog Zakona te stoga Povjerenstvo u njihovom slučaju smatra da su navedene osobe stupile na dužnost u smislu ZSSI-a tek s danom stupanja na snagu ZSSI-a odnosno s danom 25. prosinca 2021.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Stavkom 2. istog članka propisana je iznimka od odredbe propisane stavkom 1., a ista glasi da obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje, te je sukladno članku 42. stavku 2. ZSSI-a Povjerenstvo dužno obavijest dostaviti obvezniku u roku od 15 dana od dostave obavijesti o ispunjenju pretpostavke.

Povjerenstvo je u proteklom razdoblju u više slučajeva osobama koje su obavljale funkcije u trenutku stupanja ZSSI-a na snagu, a kojima je naknadno prestao mandat na istoj funkciji, na njihov zahtjev dalo mišljenje da nisu dužni podnijeti imovinsku karticu smatrajući da su prestankom obnašanja dužnosti, na temelju podnesene ostavke ili na drugi način, u primjerenom roku nakon njegova stupanja na snagu u smislu članka 8. stavka 1. ZSSI-a razriješili okolnost temeljem koje bi bili smatrani obveznicima ZSSI-a.

Pritom je Povjerenstvo uzelo u obzir da ove osobe u trenutku prihvaćanja imenovanja na predmetne dužnosti nisu obvezivale obveze i ograničenja propisane odredbama prethodnog Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), niti su tada mogle znati i očekivati da će postati obveznicima ZSSI-a.

Imajući u vidu potrebu da se prema svim osobama u istovjetnim situacijama ZSSI-a treba primijeniti na isti način, neovisno što nisu osobno ukazali Povjerenstvu na činjenicu prestanka njihova mandata i što nisu zatražili mišljenje o svom statusu, Povjerenstvo je izvršilo provjeru kroz Registar obveznika i utvrdilo kojim je osobama prema podacima koji su bili dostavljeni u međuvremenu prestao mandat zaključno u razumnom roku te je zauzelo stav da se na ove osobe neće primjenjivati odredbe ZSSI-a.

Stoga, a budući da je obveznik Duško Kišberi prestao obavljati funkciju člana Uprave trgovačkog društva Veletržnica ribe Poreč d.o.o. u primjerenom roku, a da ne obnaša drugu dužnost u smislu članka 3. ZSSI-a, Povjerenstvo u odnosu na istoga nije utvrdilo pretpostavke za vođenje postupka pred Povjerenstvom.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Duško Kišberi, osobnom dostavom
2. Objava na internetskoj stranici Povjerenstva nakon dostave obvezniku
3. Pismohrana